Diari Oficial de la Generalitat Valenciana


Sumari del DOGV 6184, del 14-01-2010 (2010/186)

RESOLUCIÓ de 12 de gener de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Conselleria de Medi Ambient, Aigua, Urbanisme i Habitatge i la Xarxa d'Instituts Tecnològics de la Comunitat Valenciana -REDIT- per a la promoció i el foment del desenvolupament de les tecnologies netes.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6184

Data del DOGV
:   14-01-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/186


Data del document
:   12-01-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Medi Ambient, Aigua, Urbanisme i Vivenda
    * parc tecnològic
    * cooperació administrativa

RESOLUCIÓ de 12 de gener de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Conselleria de Medi Ambient, Aigua, Urbanisme i Habitatge i la Xarxa d'Instituts Tecnològics de la Comunitat Valenciana -REDIT- per a la promoció i el foment del desenvolupament de les tecnologies netes. [2010/186]  
La Conselleria de Medi Ambient, Aigua, Urbanisme i Habitatge i la Xarxa d'Instituts Tecnològics de la Comunitat Valenciana -REDIT- han subscrit, després de la tramitació prèvia reglamentària, el 24 de novembre de 2009, un conveni marc de col·laboració per a la promoció i el foment del desenvolupament de les tecnologies netes.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 0001/2010, i que figura com a annex d'esta resolució.  
València, 12 de gener de de 2010.- El director general del Secretariat del Consell: Ángel Mompó Romero.  
Conveni marc de col·laboració entre la Conselleria de Medi Ambient, Aigua, Urbanisme i Habitatge de la Generalitat i la Xarxa d'Instituts Tecnològics de la Comunitat Valenciana - REDIT - per a la promoció i el foment del desenvolupament de les tecnologies netes  
València, 24 de novembre de 2009  
Reunits  
D'una part, Juan Gabriel Cotino Ferrer, conseller de Medi Ambient, Aigua, Urbanisme i Habitatge i vicepresident tercer del Consell, de conformitat amb el Decret 13/2009, de 27 d'agost, del president de la Generalitat, pel qual es nomenen vicepresidents, consellers, secretari i portaveu del Consell, en nom i representació d'aquesta, d'acord amb les facultats que li confereix la Llei 5/1983, de 30 de desembre, de Govern Valencià.  
I de l'altra, Damián Frontera Roig, en nom i representació de la Xarxa d'Instituts Tecnològics de la Comunitat Valenciana, d'ara endavant REDIT, amb domicili social a València, carrer de Colom, núm. 66, en qualitat de president per a la firma d'aquest Conveni, en exercici de les facultats que li confereix l'article 14.3 dels seus estatuts.  
Ambdues parts es reconeixen mútuament competència i capacitat suficient per a subscriure el present Conveni i, a aquest efecte,  
Manifesten  
Primer  
En el marc del manament global de protecció del medi ambient de l'article 45 de la Constitució i d'acord amb la distribució competencial establida en aquesta, l'article 50.6 de l'Estatut d'autonomia de la Comunitat Valenciana, aprovat mitjançant la Llei orgànica 1/2006, de 10 d'abril, atorga a la Generalitat Valenciana les competències de desenvolupament legislatiu i execució de la legislació bàsica de l'Estat en matèria de medi ambient, sense perjudici de les facultats per a establir normes addicionals de protecció.  
Segons el que disposa el Decret 19/2009, de 3 de novembre, les competències en matèria de medi ambient estan assignades a la Conselleria de Medi Ambient, Aigua, Urbanisme i Habitatge.  
D'altra banda, el Decret 139/2009, de 18 de setembre, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge atribueix a la Direcció General per al Canvi Climàtic les competències en matèria de foment del desenvolupament de tecnologies netes, prevenció de la contaminació i programes de formació ambiental.  
Segon  
REDIT és una associació sense ànim de lucre, amb personalitat jurídica pròpia, que agrupa els 14 instituts tecnològics pertanyents a la Xarxa d'Instituts Tecnològics de la Comunitat Valenciana, reconeguts com a centres d'innovació i tecnologia, i interessats en el desenvolupament del sistema ciència-tecnologia-indústria.   
Els objectius fonamentals de la REDIT són: participar en l'articulació i millora del sistema ciència-tecnologia-indústria de la Comunitat Valenciana i impulsar accions comunes i l'intercanvi d'experiències entre els seus associats, com també constituir-se en assessor i agent instrumental al servei de les polítiques tecnològiques del teixit empresarial.  
Els instituts tecnològics que formen part de REDIT són associacions sense ànim de lucre dedicades a la investigació, desenvolupament, innovació i transferència de tecnologia, dins dels sectors que li són propis.  
Els instituts integrats en REDIT es troben reconeguts com a centres d'innovació i tecnologia i estan dotats de la infraestructura tecnològica necessària i de personal investigador amb l'adequada formació, competència i experiència per a oferir serveis relacionats amb la R+D+I, l'assistència tècnica a empreses i organismes i la formació, informació i transferència de tecnologia en l'àmbit de la contaminació industrial i de l'impacte ambiental de les activitats industrials.  
Per tot el que s'ha exposat, ambdues parts acorden formalitzar aquest Conveni marc de col·laboració d'acord amb les següents,  
Clàusules  
Primera. Objecte  
Constitueix l'objecte d'aquest conveni marc l'establiment de les directrius generals que regulen en el futur les relacions entre la Conselleria de Medi Ambient, Aigua, Urbanisme i Habitatge, mitjançant la Direcció General per al Canvi Climàtic, i REDIT, a fi de dur a terme actuacions conjuntes dirigides a la promoció i foment del desenvolupament de les tecnologies netes.  
Així mateix, és objecte d'aquest conveni marc la difusió entre les empreses associades i clients dels instituts tecnològics que integren REDIT, dels procediments ambientals que administra la Conselleria de Medi Ambient, Aigua, Urbanisme i Habitatge.  
Segona. Línies d'actuació  
Sense perjudici que la comissió descrita en la clàusula quarta promoga altres actuacions, s'estableixen com a línies preferents d'actuació les següents:  
- Reunions sectorials, per tal de demanar informació sobre les tecnologies netes de les activitats que projecten i assessoren els instituts tecnològics de REDIT.   
- Organització d'activitats conjuntes, com ara seminaris, jornades, conferències, etc., facilitant així la millora en la formació continua en matèria ambiental. La Direcció General per al Canvi Climàtic treballarà amb el personal dels instituts tecnològics que formen REDIT per a coordinar i impartir formació amb relació a temes ambientals que puguen ser d'interés per al desenvolupament de les tasques professionals.   
- Promoure, impulsar i desenvolupar programes de prevenció i control de la contaminació entre les empreses que els instituts tecnològics de REDIT assessoren.  
- Accions de foment i desenvolupament del sistema comunitari d'ecogestió i ecoauditoria (EMAS), etiqueta ecològica europea i convalidacions ambientals entre les empreses relacionades amb els instituts tecnològics de REDIT, amb el suport de la Direcció General per al Canvi Climàtic, tant en qüestions d'assessorament com en la implementació.  
La col·laboració recollida en aquest Conveni pot ser objecte de desplegament i concreció mitjançant convenis singulars, en els quals es reflectirà detalladament la dimensió i l'abast de la cooperació, com també els compromisos de tota índole que assumeixen les parts.  
Tercera. Aportació econòmica  
Aquest conveni no genera obligacions econòmiques per a cap de les parts.  
Quarta. Comissió de seguiment  
Per al desenvolupament d'aquest conveni es crea una comissió de seguiment amb la finalitat d'estudiar i determinar les actuacions concretes, com també supervisar aquelles actuacions que, en el marc d'aquest, duguen a terme les parts.  
Aquesta comissió estarà presidida pel director general per al Canvi Climàtic de la Conselleria de Medi Ambient, Aigua, Urbanisme i Habitatge, o la persona que delegue, i posseeix la vicepresidència d'aquesta el president de REDIT, o la persona que delegue.   
La comissió estarà integrada, a més, per dos representants de cada una de les parts firmants d'aquest Conveni, designades per elles, que proposaran els suggeriments i les alternatives que comporte el desenvolupament d'aquest durant la seua vigència.  
La comissió es reunirà, com a mínim, una vegada a l'any, com també quan ho sol·liciten els representants de qualsevol de les parts firmants del conveni.  
Cinquena. Vigència  
Aquest conveni entrarà en vigor a partir de la data de la formalització i tindrà una vigència d'un any, i es prorrogarà de forma tàcita per períodes anuals, excepte denúncia per qualsevol de les parts.  
El conveni pot ser denunciat per qualsevol de les parts i serà suficient, a aquest efecte, la comunicació escrita a l'altra part amb una antelació de tres mesos a la finalització del període inicial de vigència o de qualsevol de les pròrrogues havent, en aquest cas, de salvaguardar la vigència dels acords específics que en aquell moment estiguen operatius, llevat que ambdues parts acorden una altra cosa.  
Sisena. Causes d'extinció  
Aquest conveni s'extingirà, a més de per l'acabament de la seua vigència, l'incompliment i el mutu acord, per qualsevol de les causes previstes en la legislació vigent aplicables a la matèria objecte d'aquest.  
Setena. Difusió  
Ambdues parts es comprometen a donar la major difusió a aquest conveni mitjançant dels seus propis mitjans gràfics i electrònics.  
Huitena. Naturalesa  
Aquest conveni té naturalesa administrativa, i estant exclosa l'aplicació directa de la legislació general de contractació administrativa, es regirà per les seues pròpies clàusules i, en allò no previst, pels principis de l'esmentada legislació i els generals de l'ordenament juridicoadministratiu.  
I en prova de conformitat ambdues parts subscriuen aquest conveni en triple versió exemplar en el lloc i la data en l'encapçalament expressats.  
El conseller de Medi Ambient, Aigua, Urbanisme y Habitatge y vicepresident tercer del Consell  
Juan Gabriel Cotino Ferrer  
El president de la Xarxa d'Instituts Tecnològics de la Comunitat Valenciana  
Damián Frontera Roig